ନୂଆଦିଲ୍ଲୀ ୧୩।୧୦ଃ କେନ୍ଦ୍ର ସ୍ବାସ୍ଥ୍ୟ ମନ୍ତ୍ରଣାଳୟ ନିଜର ନିୟମିତ ସାମ୍ବାଦିକ ସମ୍ମିଳନୀରେ ମଙ୍ଗଳବାର ସୂଚନା ଦେଇଛି ଯେ, ଭାରତରେ କରୋନା ସଂକ୍ରମଣ ସ୍ଥିତିରେ ସୁଧାର ଆସୁଛି। ମନ୍ତ୍ରଣାଳୟର ସଚିବ ରାଜେଶ ଭୂଷଣ କହିଛନ୍ତି ଭାରତରେ ୬୨ ଲକ୍ଷରୁ ଅଧିକ ଆକ୍ରାନ୍ତ ସୁସ୍ଥ ହୋଇ ସାରିଛନ୍ତି ଯାହା ଦୁନିଆରେ ସର୍ବାଧିକ। ସେ କହିଛନ୍ତି, ପରୀକ୍ଷଣ ହାର ବଢୁଥିଲେ ମଧ୍ୟ ପଜିଟିଭ୍ କେସ୍ ସଂଖ୍ୟା ହ୍ରାସ ହେବାରେ ଲାଗିଛି, ଯାହା ନିଶ୍ଚିତ ଭାବେ ଏକ ଭଲ ସଙ୍କେତ। ଏଥିରୁ ଜଣା ପଡୁଛି ଯେ ସଂକ୍ରମଣର ଗତି ଏବେ ଧିମା ପଡିଛି। ଏହା ବ୍ୟତୀତ ଦେଶରେ ସକ୍ରିୟ ଆକ୍ରାନ୍ତଙ୍କ ସଂଖ୍ୟା ସଂପ୍ରତି ୯ ଲକ୍ଷ ତଳେ ରହିଛି।
ସ୍ବାସ୍ଥ୍ୟ ମନ୍ତ୍ରଣାଳୟ କହିଛି, ଭାରତରେ ମୋଟ୍ ସଂକ୍ରମିତଙ୍କ ମଧ୍ୟରୁ ୮୭ ପ୍ରତିଶତ ସୁସ୍ଥ ହୋଇ ସାରିଛନ୍ତି। ସକ୍ରିୟ କେସ୍ ମାତ୍ର ୧୧.୬୯ ପ୍ରତିଶତ ରହିଛି। ଆକ୍ରାନ୍ତଙ୍କ ମଧ୍ୟରୁ କିଏ ହସ୍ପିଟାଲରେ ତ କିଏ ହୋମ୍ ଆଇସୋଲେସନରେ ଅଛନ୍ତି। ସ୍ବାସ୍ଥ୍ୟ ମନ୍ତ୍ରଣାଳୟ ଅନୁଯାୟୀ ଭାରତରେ କରୋନା ମୃତ୍ୟୁହାର ୧.୫୩ ପ୍ରତିଶତ ରହିଛି।
ଭୂଷଣ କହିଛନ୍ତି, ଭାରତରେ ଆକ୍ରାନ୍ତଙ୍କ ପଜିଟିଭ୍ ହାରରେ କ୍ରମାଗତ ହ୍ରାସ ଘଟୁଛି। ଭାରତରେ ଏ ପର୍ଯ୍ୟନ୍ତ ପଜିଟିଭ୍ ହାର ୮.୦୭ ପ୍ରତିଶତ ରହିଛି। ସାପ୍ତାହିକ ଆଧାରରେ ଏହା ୬.୨୪ ପ୍ରତିଶତ ହୋଇଥିବା ବେଳେ ଦୈନିକ ହାର ୫.୧୬ ପ୍ରତିଶତ ରହିଛି।
ଗତ ୫ ସପ୍ତାହ ଉପରେ ନଜର ପକାଇଲେ ଦେଖିବା ଯେ, ସପ୍ତାହ ପରେ ସପ୍ତାହ ପଜିଟିଭ୍ ହାର ୮.୫ ପ୍ରତିଶତରୁ ହ୍ରାସ ଘଟି ୬.୨୪ ପ୍ରତିଶତକୁ ଖସି ଆସିଛି। ଯେମିତି ଯେମିତି ଟେଷ୍ଟ ସଂଖ୍ୟା ବଢି ଚାଲିଛି ସେମିତ ନୂତନ ଆକ୍ରାନ୍ତଙ୍କ ସଂଖ୍ୟା ମଧ୍ୟ ହ୍ରାସ ଘଟୁଛି। ବର୍ତ୍ତମାନ ଦିନକୁ ହାରାହାରି ୧୧ ଲକ୍ଷ ୩୬ ହଜାର ଟେଷ୍ଟ କରାଯାଉଛି, କିନ୍ତୁ ଆମର ଦୈନିକ ପରୀକ୍ଷଣ କ୍ଷମତା ୧୫ ଲକ୍ଷ ରହିଛି।
